SKRIFTLIG FORESPØRGSEL P-0056/01

af Carlos Coelho (PPE-DE) til Kommissionen

(16. januar 2001)

Om: eEurope-handlingsplanen for 2002 - Sundhedssektoren på nettet

På mødet i Feira godkendte Det Europæiske Råd eEurope-handlingsplanen for 2002, der ganske vist er lidet ambitiøs, men alligevel udgør et skridt hen imod en højnelse af sundhedsniveauet i medlemsstaterne.

Vil Kommissionen på den baggrund give mig alle de oplysninger, den ligger inde med, om handlingsplanen og om udviklingen i arbejdet med henblik på at gøre de elektroniske sygdomsregistreringssystemer i de forskellige medlemsstater kompatible, hvilket vil bidrage til at forbedre den frie bevægelighed for personer og udvekslingen af oplysninger inden for sundhedssektoren?

Svar afgivet på Kommissionens vegne af Erkki Liikanen

(3. september 2001)

Handlingsplanen eEurope 2002 fastslår under aktionslinjen Sundhedssektoren på nettet, at en forudsætning for at udnytte informationsteknologiens potentiale i sundhedssektoren er, at der etableres en infrastruktur. En sådan infrastruktur, der nødvendigvis omfatter patientjournaler, bør give adgang til brugervenlige, validerede og samfunktionelle systemer til lægebehandling, sygdomsforebyggelse og sundhedsuddannelse via nationale og regionale net, der forbinder borgere, sundhedspersonale og myndigheder.

Udvikling af telematikværktøjer til sundhedssektoren, herunder elektroniske patientjournaler, har været et vigtigt mål for Fællesskabets programmer for forskning og teknologisk udvikling (FTU). I over 10 år har FTU-programmerne (AIM (avanceret informatik på det medicinske område), telematikprogrammet og IST-programmet (informationssamfundsteknologier)) finansieret forskning i elektroniske patientjournaler, og resultatet er et bredt udvalg af europæiske applikationer og standarder, der er udviklet med støtte fra Den Europæiske Standardiseringsorganisations tekniske komite, TC 251. Disse applikationer er nu klar til at blive taget i brug, og via initiativer på EU-plan arbejdes der fortsat på at fremme harmoniserede elektroniske patientjournaler overalt i EU, navnlig gennem aktiviteterne i de forskellige nationale PROREC-organisationer (http://www.sadiel.es/Europa/Prorec/default.htm).

Det skal dog bemærkes, at de politiske retningslinjer for og lovgivning om indførelse af elektroniske patientjournaler hører under de enkelte medlemsstaters kompetenceområde.

For at bistå medlemsstaterne med at nå det mål, der er fastsat for aktionslinjen Sundhedssektoren på nettet under handlingsplanen eEurope 2002, og som går ud på at sikre, at alt personale i den primære og den sekundære sundhedssektor råder over den nødvendige IT-infrastruktur, vil der blive gennemført yderligere fire tiltag under aktionslinjen:

Der skal fastlægges og formidles optimal praksis inden for e-sundhed for at hjælpe indkøbsafdelingerne i beslutningsprocessen. Bl.a. er der indkaldt forslag til projekter vedrørende optimal praksis under IST-programmet den 27. januar 2001.

Der vil blive opstillet en række kvalitetskriterier for sundhedsrelaterede websteder for at styrke forbrugernes tillid til disse og fremme optimal praksis inden for udvikling af websteder. Der vil blive afholdt et arbejdsmøde om dette spørgsmål med repræsentanter for medlemsstaterne og andre vigtige aktører i løbet af 2001.

Der vil blive etableret en række datanet for at bidrage til, at planlægningen af sundhedsplejen i medlemsstaterne kan ske på et velinformeret grundlag. Disse net udvikles som led i aktiviteterne i EU's folkesundhedsinformationsnet (European Union Public Health Information Network - EUPHIN).

I fjerde kvartal 2001 vil der blive udarbejdet en meddelelse om de juridiske aspekter af e-sundhed, som vil gøre det klart, hvilke eksisterende lovbestemmelser der har betydning for området e-sundhed.